苏轼
破琴诗（并引）
旧说，房琯开元中尝宰卢氏，与道士邢和璞出游，过夏口村，入废佛寺，坐古松下。
和璞使人凿地，得瓮中所藏娄师德与永禅师书，笑谓琯曰：“颇忆此耶？”琯因怅然，悟前生之为永师也。
故人柳子玉宝此画，云是唐本，宋复古所临者。
元祐六年三月十九日，予自杭州还朝，宿吴淞江，梦长老仲殊挟琴过予，弹之有异声，就视，琴颇损，而有十三弦。
予方叹惜不已，殊曰：“虽损，尚可修。
”曰：“奈十三弦何？”殊不答，诵诗云：“度数形名本偶然，破琴今有十三弦。
此生若遇邢和璞，方信秦筝是响泉。
”予梦中了然识其所谓，既觉而忘之。
明日昼寝复梦，殊来理前语，再诵其诗，方惊觉而殊适至，意其非梦也。
问之殊，盖不知。
是岁六月，见子玉之子子文京师，求得其画，乃作诗并书所梦其上。
子玉名瑾，善作诗及行草书。
复古名迪，画山水草木，盖妙绝一时。
仲殊本书生，弃家学佛，通脱无所著，皆奇士也。
破琴虽未修，中有琴意足。
谁云十三弦，音节如佩玉。
新琴空高张，弦声不附木。
宛然七弦筝，动与世好逐。
陋矣房次律，因循堕流俗。
悬知董庭兰，不识无弦曲。